Шәкәрім -талантты ақын ,парасатты ой иесі

 Жасымнан жетiк бiлдiм түрiк тiлiн,

Сол тiлге аударылған барлық бiлiм,

Ерiнбей еңбек еттiм, еңбек жанды,

Жарқырап қараңғыдан туып күнiм.

Оятқан менi ерте – Шығыс жыры,

Айнадай айқын болды әлем сыры.

Талпынып орыс тiлiн үйренумен

Надандықтың тазарып, кеттi кiрi.

Танбаймын, шәкiртiмiн Толстойдың,

Алдампаз, арам сопы кәпiр қойдың.

Жанымен сүйдi әдiлет‚ ардың жолын,

Сондықтан ол иесi терең ойдың.

Толстой кәпiр емес, кәпiр өзiң,

Дiн емес – бәрi алдау айтқан сөзiң.

Көңiлiң соқыр, надансың, бейiлiң қара,

 Нұр, жарығын қалайша көрсiн көзiң , - деп өлеңдерінде шындықты жырлаған Шәкәрім Құдайбердіұлы жастайынан білімге жақын болған. Ақын, жазушы, философ, тарихшы, композитор.

Ақынның туғанына биыл 165 жыл.

Шәкәрім Құдайбердіұлы 1858 жылы дүниеге келген. Абаймен замандас әрі інісі, әрі ол негізін салған реалистік әдебиет дәстүрлерін алға апарушы ізбасары. Өзі өмір сүрген ортаның қоғамдық-саяси және әлеуметтік сыр-сипаттарын көре білуде, қоғам мен адам табиғатындағы кемшіліктерді зерделеуде, туған халқына түзу жол көрсетуде Құдайбердіұлы Абай бағытын ұстанды. Шәкәрімнің әкесі Құдайберді Құнанбайдың Күңке деген бәйбішесінен туған, яғни Абайдың туған ағасы. Шәкәрім бес жасында ауыл молдасына оқуға беріледі де онда жеті жасына дейін оқиды. Өз бетімен араб, парсы, түрік, орыс тілдерін үйренеді. Жеті жасында әкесінен жетім қалған ол бұдан былайғы кезде Абайдың тікелей тәрбиесінде болады. Өскен ортасының аса бай дәстүрлері мен Абай ағасының тәрбиесі табиғатынан зерек Шәкәрімнің жетімдік көрмей өсуіне ғана емес, оның талантты ақын, парасатты ой иесі болуына да зор ықпал жасады.

 Шәкәрім Кұдайберді поэмалары аса қазақ әдебиеті тарихында, қалаберді халқымыздың поэзиялық шежіресінде әpi тың, әрі керек құбылыс.

 Мәселен: «Еңлік-Кебек» поэмасы. Бұл екі жастың махаббатын жыр ететін шығарма. Еңлік пен Кебек туралы хикаялар оқиға болған 18 ғасырдан бастап ел арасына кең тараған. Бүгінде жыр түрінде жеткен «Еңлік – Кебек» дастанының екі нұсқасы белгілі. Оның біріншісі – 1912 жылы Семейдегі «Жәрдем» баспасынан жеке кітап болып жарық көрген, Абай ұсынған тақырып бойынша Шәкәрім жазған «Жолсыз жаза яки кез болған іс» деген шығарма да, екіншісі – Мағауия Абайұлы жазған «Еңлік – Кебек» дастаны. Шәкәрім нұсқасы 1988 жылы қайта жарық көрді.

«Бұл әңгіме - 1780 жылы шамасында осы Шыңғыс тауында Матай мен Тобықты арасында болған іс. Шариғатта әкесінің атастырғаны жас қызға неке есепті десе де, өзге дүниелік пайдасын ойламай, жалғыз ғана қызының қамын ойлап берер дегені. Әйтпесе «жас баланы сатып, пайдаланып, кем-кетікке беріп обалына қал» демейді. Мен соны ойлап, Еңлік-Кебекті соншалық жазалы демеймін»,- деп қара сөзбен бастаған Шәкәрім ақын. Ақын поэмасы адам болмысының қыр-сырынан сыр шертуден басталып, кісі бойындағы достық, махаббат, ақыл-парасат жайлы толғайды. Кебек батырдың ер мінезді, кішіні аялап, үлкенді сыйлайтын ақылды, парасатты ер екені, елі мен жері үшін жаудан жасқанбайтын азамат екені жырланады.

Бірде Кебек батыр аңға шығып, бұрқасын боранға тап болып, кеш бата адасып кетеді. Бұны жырлаған ақын:

«Бораннан байқай алмай барар бетті,

Түн ішінде адасып Кебек кетті

Осы Хақан өзеннің аяғында

Қыстаған бір Матайға келіп жетті»,- дейді.

Осылайша Кебек батыр Еңлік сұлудың үйіне тап болады. Сол түнде бірін-бірі сынасқан тұста Кебек Еңліктің бақытсыз екенін, басы шарасыздан қортық еркекке байланғанын біледі. Ақын бұл тұстарды ерекше шеберлікпен суреттеп, қыздың ақыл-парасатын, сөз бен жүйеге жүйрік шешендігін дәлелдейді. Бір айтқан сөзге нана салу ер жігітке сын, сондықтан Кебекке де Еңлікті бірнеше рет сынатып, көңілінен шығарады. Бұл тұста ақындық шабыттың нағыз биік үлгісін көрсеткен Шәкәрім ақын екі жас ортасындағы нәзік махаббат, шарасыздық, екі ел ортасындағы бірлік, халықтың надандығы, тағдыр ісі жайлы айтқандарын өте жоғары шеберлікпен суреттеп, поэзияның тым биік, жоғары деңгейдегі үлгісін көрсетеді.

 Бүгінде Шәкәрім Құдайбердіұлының 165жылдығына орай шығармалары мен өлеңдерін оқып, зерттеп, бойыма рухани байлықты сіңірсем деген жоспарым бар.

 Қорыта келсек,Шәкәрім атамызға арнап кроссворд құрастырдым:

|  |  |  |  |  |  |
| --- | --- | --- | --- | --- | --- |
|  |  |  |  | ш |  |
|  | ә |  |  |  |  |  |  |
|  |  | к |  |  |
|  | ә |  |  |  |  |  |  |  |  |  |
|  |  | р |  |  |
|  |  |  |  |  |  |  |  |  |  | і |
|  | м |  |  |  |  |

 Сұрақтар(жауаптар)

1.Шәкәрім кім болған?(жауабы: жазушы)

2.Шәкәрімнің анасының есімі кім болған?(жауабы: Дәметкен)

3.Шәкәрім 1905 жылы қайда сапар шегеді?(жауабы: Мекке)

4.Шәкәрімнің Мәуеннен туған баласы кім?(жауабы: Әбусуфиян)

5.Шәкәрім орыс жазушысы А.С Пушкиннің қай өлеңін өз тілімізге аударған?(жауабы: Боран)

6.Шәкәрімнің әкесі кім?(жауабы: Құдайберді)

7.Шәкәрімнің жұбайы кім болған?(жауабы: Мәуен)